Conclou el primer curs de la Nau Gran a Sagunt
15 de maig 2024

![](/media/sewnj2dw/foto-fin-de-curso-20232024_c.jpg?width=850&height=401.0698198198198)

El primer curs acadèmic de la Nau Gran-Sagunt, impulsat per la Universitat de València i l'Ajuntament de Sagunt, va finalitzar les seues classes el dimarts 14 de maig. Este programa universitari obert a persones majors de 50 anys va començar el passat octubre i durant estos mesos s'han anat combinant les classes teòriques al Centre Cultural Mario Monreal amb visites i activitats pràctiques fora de les aules.

El regidor d'Universitat, Ciència i Innovació, Toni Iborra, ha mostrat la seua satisfacció «**pel gran acolliment que ha tingut este primer curs de la Nau Gran**». L'edil de l'Ajuntament de Sagunt també ha assenyalat: «**Les expectatives van ser superades des del primer dia i a causa de l'alta demanda de sol·licituds d'inscripció vam haver d'ampliar el nombre de persones matriculades**».

La Nau Gran és una ferma aposta de l'Ajuntament de Sagunt per la formació al llarg de la vida i compta amb el suport acadèmic i organitzatiu de la Universitat de València.

Dividida en dos quadrimestres i organitzada en quatre assignatures (Prehistòria, arqueologia i història antiga - El món grecollatí: literatura, transmissió i pervivència - D'Arse a Saguntum - Mites i màgia en l'antiguitat), la Nau Gran de Sagunt ha completat el primer curs d'un itinerari específic de tres anys que es basarà en l'arqueologia, la història i el patrimoni del Mediterrani.

«**Ja estem treballant conjuntament amb la Universitat de València en la nova edició de la Nau Gran. I, per a això, no sols l'alumnat actual continuarà amb la seua formació, sinó que a partir de setembre obrirem el termini perquè les persones puguen matricular-se en el nou curs acadèmic i participar d'esta enriquidora formació**», assegura el regidor Toni Iborra.

*   [](http://www.facebook.com/sharer.php?u=https://aytosagunto.es/va/actualitat/conclou-el-primer-curs-de-la-nau-gran-a-sagunt/ "Facebook")
*   [](http://twitter.com/share?url=https://aytosagunto.es/va/actualitat/conclou-el-primer-curs-de-la-nau-gran-a-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/conclou-el-primer-curs-de-la-nau-gran-a-sagunt/ "Linked In")
*   [](mailto:?body=https://aytosagunto.es/va/actualitat/conclou-el-primer-curs-de-la-nau-gran-a-sagunt/)